ไฟแนนซ์ทูเดย์
...ละครดราม่า เรื่อง เล่นปลดผู้ว่าแบงก์ชาติ งวดเข้ามาทุกที แต่คนเขียนบทยังยืดเรื่องต่อเพราะกฎหมายไม่เอื้อให้เล่นได้ง่ายๆ และดูท่าว่าในที่สุดแล้วคงจะต้องใช้วิธีการแก้ไข พ.ร.บ.ธนาคารแห่งประเทศไทย กำหนดความผิดของผู้ว่าแบงก์ชาติใหม่ ให้ยืดหยุ่นสะดวกในการปรับเปลี่ยนตัวผู้ดำเนิน นโยบายการเงิน
8 พ.ค. 2556

...ละครดราม่า เรื่อง เล่นปลดผู้ว่าแบงก์ชาติ งวดเข้ามาทุกที แต่คนเขียนบทยังยืดเรื่องต่อเพราะกฎหมายไม่เอื้อให้เล่นได้ง่ายๆ และดูท่าว่าในที่สุดแล้วคงจะต้องใช้วิธีการแก้ไข พ.ร.บ.ธนาคารแห่งประเทศไทย กำหนดความผิดของผู้ว่าแบงก์ชาติใหม่ ให้ยืดหยุ่นสะดวกในการปรับเปลี่ยนตัวผู้ดำเนิน นโยบายการเงิน 
สัญญาณการแก้ไขกฎหมายส่งมาจาก ยิ่งลักษณ์ ชินวัตร นายกรัฐมนตรี ที่ตอบคำถามสื่อที่ถามว่า “ผู้ว่าการแบงก์ชาติ” เป็นอุปสรรคต่อการแก้ปัญหาบาทแข็งค่าหรือไม่ โปรดอ่านช้าๆ เพราะนายกฯ ยิ่งลักษณ์ ตอบว่า 
“ขออนุญาตที่จะบอกว่าจริงๆ แล้วเรื่องของผู้ว่าแบงก์ชาติเป็นเรื่องเนื่องมาจากโครงสร้างมากกว่าโครงสร้างที่ไม่สามารถลงไปพูดคุยในรายละเอียด ในวิธีปฏิบัติได้ ก็ต้องใช้การพูดคุยกัน ส่วนการตัดสินใจคงต้องเป็นหน้าที่ของคณะกรรมการฯ อีกครั้ง” 
...เหมารอบ ละครเพลงเรื่องเยี่ยมก้องโลกระดับตำนานอย่าง เดอะ แฟนธอม ออฟ ดิ โอเปร่า ชาติศิริ โสภณพนิช กรรมการผู้จัดการ ธนาคารกรุงเทพ จัดให้ลูกค้าธนาคารไปดูรอบเย็นวันที่ 11 พ.ค. ส่วน นวลพรรณล่ำซำ กรรมการผู้จัดการ บริษัท เมืองไทยประกันภัย เหมารอบวันที่ 21 พ.ค. พาลูกค้าของบริษัทไปชม ที่โรงละคร เมืองไทยรัชดาลัย เธียเตอร์ ด้วยตัวเอง
...สำนักงานบริหารหนี้สาธารณะเตรียมเปิดจำหน่ายพันธบัตรออมทรัพย์ เพื่อชดเชยการขาดดุลงบประมาณ ในปีงบประมาณ 2556 ครั้งที่ 2 วงเงินไม่เกิน 4,000 ล้านบาท ดอกเบี้ยคงที่ 3.5% ต่อปี อายุ 3 ปี วงเงินซื้อขั้นต่ำ 1,000 บาทขึ้นไป แต่ไม่เกิน 2 ล้านบาท ต่อผู้ซื้อ 1 ราย ในงานมหกรรมการเงิน Money Expo 2013 วันที่ 9-12 พ.ค. 2556